Απόφαση κατά του αναπληρωτή Υπουργού Υγείας Παύλου Πολάκη για ανάρτησή του στα μέσα κοινωνικής δικτύωσης, που θεωρήθηκε προσβλητική για τον πρόεδρο των εργαζομένων του ΚΕΕΛΠΝΟ Σταμάτη Πούλη, εξέδωσε το Μονομελές Πρωτοδικείο της Αθήνας.

Σύμφωνα με το διατακτικό της δικαστικής απόφασης, που έκανε δεκτή εν μέρει την αγωγή, ο κ. Πολάκης καλείται να καταβάλει το ποσό των 8.000 ευρώ για αποκατάσταση ηθικής βλάβης στον κ. Πούλη και να κατεβάσει την ανάρτησή του από τις 3 Μαΐου 2017, για την οποία καταδικάστηκε.

Επίσης, ο αναπληρωτής υπουργός Υγείας, θα πρέπει να αναρτήσει στο Facebook το δια ταύτα της απόφασης του Μονομελούς Πρωτοδικείου Αθήνας και μάλιστα προβλέπεται πρόστιμο 100 ευρώ για κάθε ημέρα καθυστέρησης.

Αξίζει να σημειωθεί ότι η αγωγή συζητήθηκε ερήμην του Π. Πολάκη, ο οποίος όμως έχει δικαίωμα να ασκήσει έφεση κατά της πρωτόδικης απόφασης, ώστε να κριθεί η υπόθεση και από ανώτερο δικαστήριο.

